Et sommerhus nær Ranum er onsdag morgen overtændt, og politiet kan ikke få kontakt til sommerhusets ejere.

En kraftig brand hærger lige nu i et sommerhus i Næsby tæt på Ranum i Vesthimmerland. Det oplyser Nordjyllands Politi. Meldingen om branden løb ind klokken 05.03, og ilden er endnu ikke slukket. - Vores første melding er, at der ikke er nogen mennesker i sommerhuset. Vi har forsøgt at få fat på ejerne af huset, men indtil videre uden held, siger Jesper Sørensen, vagtchef ved Nordjyllands Politi. Huset ligger på Rønbjergvej.